1798: Noch französisch inspirierte Revolutione z Basel, im Waadtland und Unterwallis, z Freiburg, Bärn, Solodurn, Schaffhuuse und Züri het sich Frankriich au militärisch iigmischt und Deil vo dr Schwiiz bsetzt. Die revolutionäre französische Druppe träffed kei nennenswerte Widerstand aa, wenn mer emol vo Bärn (im Merz) und Nidwalde (im Septämber) abgseht. D'Ziit isch riif für Veränderige. Es hät i dr zweite Hälfti vom 18. Johrhundert im ganze Gebiet vo de Schwiiz verschiedeni Uufständ und Rebellione gäge d'Obrigkeite geh gha, wo aber immer bluetig nidergschlage worde sind. Noch em französische Vorbild wird im April die Helvetisch Republik als Zentralstaat bildet. Sie füehrt wichtigi Neuerige, vor allem im Bildigswese ii, findet aber wäge ihrer zentralistische Struktur noch em Abflaue vo de erschte revolutionäre Stimmig nüme e Hufe Akzeptanz. Si hät immer meh Müeh, d'Ornig uufrecht z'erhalte, und wo d Franzoose ihre Druppe abziehn, kollabiert si noch em Stäcklichrieg, wo d Föderaliste gwünne.